เอสเอ็มอีแบงก์ปลื้มผลงานดีสุดรอบ8ปี
ทริส ประเมินผลงาน เอสเอ็มอีแบงก์ ปี2553 ได้คะแนน 4.2180 สูงสุดในรอบ 8 ปี ชี้ผลการดำเนินงานธนาคารดีขึ้นทุกๆ ด้าน ส่งผลให้ลำดับคะแนนเป็นรัฐวิสาหกิจที่ดีขึ้นในลำดับที่ 16
30 พ.ค. 2554

ทริส ประเมินผลงาน เอสเอ็มอีแบงก์ ปี2553 ได้คะแนน 4.2180 สูงสุดในรอบ 8 ปี ชี้ผลการดำเนินงานธนาคารดีขึ้นทุกๆ ด้าน ส่งผลให้ลำดับคะแนนเป็นรัฐวิสาหกิจที่ดีขึ้นในลำดับที่ 16
นายโสฬส สาครวิศว กรรมการผู้จัดการ ธนาคารพัฒนาวิสาหกิจขนาดกลางและขนาดย่อมแห่งประเทศไทย (ธพว.) หรือ เอสเอ็มอีแบงก์ เผยถึงผลการดำเนินงานตามบันทึกข้อตกลงการประเมินผลการดำเนินงานรัฐวิสาหกิจ (TRIS) ปี 2553 ปรากฏว่าได้คะแนนผลการดำเนินงานรวมสูงถึง 4.2180 จาก 5 คะแนนเต็ม ซึ่งนับเป็นคะแนนสูงสุดในรอบ 8 ปี
 




ทั้งนี้ผลคะแนนดังกล่าว เป็นการประเมินจาก 3 ด้านหลัก ประกอบด้วย ด้านการดำเนินการตามนโยบาย ด้านผลการดำเนินงานของรัฐวิสาหกิจ และด้านการบริหารจัดการองค์กร
อย่างไรก็ตาม จะเห็นได้ว่าผลการประเมินงานของธนาคารมีคะแนนผลการดำเนินงานดีขึ้นอย่างมากทุกๆ ด้าน โดยเฉพาะคะแนนผลการดำเนินงานด้านการดำเนินการตามนโยบาย ได้คะแนนเต็ม 5 คะแนน
นายโสฬส กล่าวว่า การได้คะแนนประเมินครั้งนี้ เป็นเครื่องยืนยันได้ว่า เอสเอ็มอีแบงก์ มีผลงาน ในปี 2553 โดดเด่นอย่างมากทุกๆ ด้าน ทั้งการสนับสนุนนโยบายยุทธศาสตร์ ตามนโยบายของรัฐบาล โดยเฉพาะบทบาทด้านการช่วยเหลือบรรเทาเยียวยาผู้ประกอบการ SMEs ในภาวะวิกฤติต่างๆ ได้อย่างรวดเร็ว
ทั้งนี้ จากผลคะแนนที่ดีขึ้นดังกล่าว ถ้าเปรียบเทียบการดำเนินงานกับ 55 รัฐวิสาหกิจทั่วประเทศ  ส่งผลให้ในปี 2553  เอสเอ็มอีแบงก์ได้คะแนนผลการดำเนินงานรวมอยู่ลำดับที่ 16  โดยได้คะแนน 4.2180 เลื่อนขึ้นจากลำดับที่ 34 ในปี 2552 ที่ได้คะแนน 3.4264